b"\n_START_ARTICLE_\nMakulat\xc5\xabra\n_START_PARAGRAPH_\nMakulat\xc5\xabra (vok. Makulatur i\xc5\xa1 lot. macula, 'd\xc4\x97m\xc4\x97') \xe2\x80\x93 panaudoti, nebereikalingi popieriaus ir kartono gaminiai, susikaupiantys poligrafijos \xc4\xafmon\xc4\x97se, biuruose, tinkami perdirbti \xc4\xaf popieri\xc5\xb3, karton\xc4\x85 ir pana\xc5\xa1ius gaminius.\n_START_SECTION_\nAntrin\xc4\x97 \xc5\xbealiava\n_START_PARAGRAPH_\nMakulat\xc5\xabrai priskiriam\xc5\xb3 antrini\xc5\xb3 \xc5\xbealiav\xc5\xb3 daugiausiai susidaro popieriaus pramon\xc4\x97s \xc4\xafmon\xc4\x97se, prekybos centruose, spaustuv\xc4\x97se ir kitose organizacijose, pas fizinius asmenis: naudoti laikra\xc5\xa1\xc4\x8diai ir \xc5\xbeurnalai, knygos, kartono ir popieriaus gaminiai (lak\xc5\xa1tai, pakuot\xc4\x97s). Supirkimui netinkama makulat\xc5\xabra: riebaluotas popierius (picos d\xc4\x97\xc5\xbeut\xc4\x97s, sviesto pakuot\xc4\x97s), panaudotos popierin\xc4\x97s nosinait\xc4\x97s, servet\xc4\x97l\xc4\x97s, kalkinis, parafinuotas, va\xc5\xa1kuotas, tepaluotas popierius, popierius padengtas plastiku, celofanu, folija, bitumu, naudoti tapetai._NEWLINE_Makulat\xc5\xabra yra vertinga antrin\xc4\x97 \xc5\xbealiava, kuri\xc4\x85 surenkant ir perdirbant taupomi gamtiniai i\xc5\xa1tekliai: perdirbto popieriaus tona i\xc5\xa1saugo apie 17 med\xc5\xbei\xc5\xb3, apie 26 000 l vandens. Surinkta makulat\xc5\xabra tarnauja kaip \xc5\xbealiava gaminti \xc4\xafvairi\xc5\xb3 r\xc5\xab\xc5\xa1i\xc5\xb3 popieriui, kartonui, taip pat stog\xc5\xb3 dangai, izoliacin\xc4\x97ms ir kitoms statybin\xc4\x97ms med\xc5\xbeiagoms. Popieriaus atliekos gali b\xc5\xabti perdirbamos kelis kartus, kol jo pluo\xc5\xa1tai tampa trumpi ir nebetinkami popieriui gaminti.\n_START_SECTION_\nIstorija\n_START_PARAGRAPH_\nSovietme\xc4\x8diu makulat\xc5\xabros kaupimas buvo tap\xc4\x99s kaip savaime suprantamas dalykas, ypa\xc4\x8d buvo skatinamos mokyklos priduoti makulat\xc5\xabr\xc4\x85. U\xc5\xbe j\xc4\x85 buvo sumokama arba mainais duodami talonai \xc4\xafsigyti deficitin\xc4\x97mis buvusioms knygoms. Leistos \xe2\x80\x9eMakulat\xc5\xabros serijos\xe2\x80\x9c knygos. Preki\xc5\xb3 ir paslaug\xc5\xb3 deficito laikme\xc4\x8diu tai skatino rinkti makulat\xc5\xabr\xc4\x85."